Il-Partit, kull partit, imma tagħna b'mod partikolari, għandu bżonn strumenti, għodda effettivi sabiex iwassal il-messaġġ politiku tiegħu. Il-ħidma politika ssir b'diversi mezzi, imma dak li l-iktar huwa effettiv huwa dak tat-tixrid tal-ideat. Jekk qegħdin fil-politika, qegħdin hemm għax għandna viżjoni ta' kif, u lejn fejn is-soċjetà għandha tikber u tavvanza. L-ideat politiċi ma jitwieldux millum għal għada, imma jimxu biċċa biċċa. Jiżviluppaw, jevolvu, jiġu mirquma, sabiex ikunu verament effettivi. Effettivi fuq żewġ livelli li aħna ma nisseparawx. Il-viżjoni L-ideat tagħna jwassluna sabiex jikkonvinċu lill-elettorat tagħna. Iwassluna sabiex inġibu iktar bnedmin jaqblu ma' dak li qed ngħidu. Hawn, fis-sustanza, nistgħu noħorġu bil-ġdid, inkella nsegwu dak li jingħad. It-tnejn fihom rilevanza: tista' tibni fuqhom it-tnejn. Biss, trid toqgħod attent li ma tinħakimx li tgħid dak li jgħidulek, mingħajr ma jkollok l-ideat tiegħek. Dak li jingħad lill-politiku jrid jiġi mgħarbel u mqiegħed fil-kuntest sħiħ tiegħu. Ser ikun effettiv, ser iġib ġustizzja, ser iġib tkattir fis-sewwa jew ser ikun għodda ta' klassi kontra l-interessi ta' oħra? Hemm il-qabża l-oħra li tul dawn l-aħħar żewġ leġislaturi nifhmu ferm iktar. Dak li ngħidu jew għax nemmnu fih, jew għax ħaddieħor għandu dan irid, jekk irridu nwettqu politika tajba, jissarraf fil-konkret. L-ideat li huma neċessarji jitolbu l-pass li jmiss: dak li nifhmu kif dawn ser jinġiebu fis-seħħ. Hemm, ċertament, qabżiet bejn meta tkun fl-Oppożizzjoni u tidħol għar-responsabbiltà tal-poter. Għax ser ikun hemm sitwazzjonijiet fejn min-naħa taħseb li tista' twettaq, mentri wara ssib li kellek tort. Imma, indipendentement minn dan, xorta għandna fuqna d-dmir li naraw, neżaminaw, niddiskutu sabiex dak li qed naħsbu li huwa ta' ġid komuni jkollna kif ser inwettquh. Ħaddieħor għadda minn dan, u sab soluzzjoni faċli: dik li ħoloq il-kliem "road-maps", u allura rnexxielu jibgħat barra li huwa ġdid, frisk, mimli ideat ġodda ta' kif ser iwettaq. Illum nafu li dan ma kienx il-każ. Hemm ħafna diskors li ngħad qabel l-2013 li ma ġiex fis-seħħ. Ħafna kliem li bih l-elettorat iddeċieda li jafda lil dan il-Gvern fir-responsabbiltà politika. M'għandniex naqgħu fl-istess nassa, u anqas għandna nwettqu dan fil-konfront tal-poplu. Irridu ngħidu biċ-ċar kif, u sa fejn ser naslu biex jinbidlu l-pożizzjonijiet li qegħdin iġibu inġustizzji soċjali u tmexxija żbaljata tal-poter. Il-linja tagħna Il-linja tagħna għalhekk tiġi. Kif jidher ċar, anzi bdiet tinbena sabiex dak li qed ngħidu jkun jista' jitwettaq. Jitwettaq dak li bih nistgħu navvanzaw 'il quddiem lill-poplu tagħna. B'attenzjoni, b'moderazzjoni billi naqbdu l-linja taċ-ċentru politiku. Għandna bżonn nifhmu f'dan iktar 'l-elettorat tagħna u Malti. Nifhmu li hemm ideat, bżonnijiet, inizjattivi li rridu nibdlu u nittrasformaw fi programmi politiċi tajbin. Dan jista' jsir iktar għax dak li qed jinbena jitlob li l-politika ssir minn isfel għal fuq, u mhux il-kontra. Id-djalogu, id-diskussjonijiet, it-tixrid tal-ideat huma għalhekk għodda essenzjali sabiex naslu f'din il-mira. Dan joħroġ iktar ċar fil-messaġġ li l-Kap tal-Partit, Dr Adrian delia, jrid li jseħħ. Inxerrdu l-ideat tagħna F'dan, il-Partit jimxi ferm iktar 'il quddiem jekk aħna nxerrdu l-ideat tagħna. Jekk il-gazzetti tagħna jinxtraw iktar. Jekk il-mezzi tat-teknoloġija moderna tagħna jaslu għand iktar nies. Jekk nużaw il-mezzi soċjali għal dan ukoll. Dan ikun ifisser li qed naslu fl-irkejjen tas-soċjetà sħiħa tagħna. Il-politika ssir prinċipalment mit-tixrid tal-ideat. Jekk wieħed jikteb dak li jaħseb u jippubblikah ikun qiegħed jaqsam mal-oħrajn, imma iktar minn hekk jifhem jekk dak li għandu f'rasu jistax iseħħ. Jifhem iktar li l-poplu, wara li jaqrah, ser jgħidlu x'jaħseb u x'ma jaħsibx. Ser jurih jekk jaqbilx jew le. Ser jurih fejn jista' jimxi iktar 'il quddiem. L-appell tiegħi Kull nhar ta' Ħadd, u kemm nista', jidhru l-artikoli li nikteb. Dan inwettqu għal diversi raġunijiet. Biss, inħossu li huwa proċess importanti għalija li tul din it-triq inżomm moħħi miftuħ għal ideat ġodda, differenti, u anzi, analiżi ta' dak kollu li jkun għaddej. Inħajjar, u nibqa' f'dan inħajjar oħrajn biex jidħlu f'din il-linja. Tmexxik 'il quddiem u miegħek ikollok diversi oħra. Imma, iktar minn hekk, għax huwa importanti li nħajru lill-poplu jipparteċipa fi ħdan il-linja politika tagħna. Inħajru lil dawk li joqogħdu jaraw li jidħlu u jitkellmu. Dan għax l-esperjenza turi li l-politika t-tajba ssir b'dan kollu. Dan għax fi ħdan il-Partit Nazzjonalista hemm dejjem iktar bnedmin ta' rieda tajba li jridu jwettqu s-sewwa lil dan il-pajjiż.
Il-messaġġ tagħna.